Fid-19 ta' Novembru 2018, il-Kunsill u l-Parlament Ewropew temmew mingħajr ftehim in-negozjati dwar il-baġit tal-UE għall-2019. Iż-żewġ fergħat tal-awtorità baġitarja kkonkludew li ma setgħux isolvu d-differenzi tagħhom sa nofsillejl - l-iskadenza legali stabbilita fit-trattati. "Il-Kunsill jiddispjaċih li ma kienx possibbli li jintlaħaq ftehim dwar il-baġit tal-UE għall-2019 illum," qal Hartwig Löger, Ministru għall-Finanzi tal-Awstrija u kap negozjatur tal-Kunsill għall-baġit tal-UE għall-2019. "Matul il-proċess kollu ta' konċiljazzjoni l-Kunsill fittex b'ħiltu kollha li tinstab soluzzjoni li biha l-Unjoni tkun mgħammra għall-isfidi quddiemna. Iżda xorta waħda għadni kunfidenti li ser inkunu kapaċi naqblu dwar il-baġit tas-sena d-dieħla qabel tmiem is-sena." Filwaqt li l-Kunsill għamel offerta kostruttiva li kienet tmur lil hinn mill-proposta inizjali tal-Kummissjoni, il-Parlament ipprefera li jintużaw fondi mhux minfuqa minn snin preċedenti marbuta ma' proġetti ta' riċerka. Madankollu, il-Kunsill kien imħasseb li dan joħloq preċedent, b'konsegwenzi mhux magħrufa għall-futur. Il-Parlament xtaq ukoll li tiċkien il-kontribuzzjoni mill-baġit tal-UE għall-finanzjament tal-Faċilità għar-Refuġjati fit-Turkija. L-istati membri qablu f'Ġunju li jiffinanzjaw €1 biljun minn €3 biljun addizzjonali għall-faċilità permezz ta' kontribuzzjonijiet skont is-sehem tagħhom tad-DNG tal-UE. €2 biljun minn dan l-ammont għalhekk ikollhom jiġu mill-baġit tal-UE. Il-passi li jmiss Il-Kummissjoni issa ser ikollha tippreżenta abbozz ta' baġit ġdid. Jekk, fil-bidu tas-sena d-dieħla, il-baġit tal-UE ma jkunx għadu ġie adottat definittivament, tapplika s-sistema ta' waħdiet minn tnax-il parti proviżorji. Dan ifisser li f'kull xahar tista' tintefaq mhux iktar minn waħda minn tnax-il parti tal-approprjazzjonijiet tal-baġit għas-sena ta' qabel. Is-sit web tal-Kunsill dwar il-baġit tal-UE għall-2019 Ara l-paġna tal-laqgħa